2 โบรกเชียร์ “ซื้อ” ECL ฟันธงครึ่งปีหลังแกร่ง ลุย “คาร์ฟอร์แคช” หนุนพอร์ตสินเชื่อโต
2 โบรกประสานเสียงเชียร์ “ซื้อ” หุ้น ECL ฟันธงครึ่งปีหลังแกร่ง หลังเดินหน้า “คาร์ฟอร์แคช” หนุนพอร์ตสินเชื่อโต ตั้งสำรองลดลง คาดกำไรปี 65 แตะ 231 ลบ. วางเป้าสูง 3.20 บ. ฟากผู้บริหารเผยเดินหน้าเจรจาพันธมิตรหาโอกาสลงทุนขยายธุรกิจ  ตั้งเป้าพอร์ตสินเชื่อ 1-2 ปีข้างหน้าแตะ 10,000 ลบ.
2 โบรกประสานเสียงเชียร์ “ซื้อ” หุ้น ECL ฟันธงครึ่งปีหลังแกร่ง หลังเดินหน้า “คาร์ฟอร์แคช” หนุนพอร์ตสินเชื่อโต ตั้งสำรองลดลง วางเป้าสูง 3.20 บ.
22 ก.ย. 2565

บริษัทหลักทรัพย์ทรีนีตี้ จำกัด ออกบทวิเคราะห์เกี่ยวกับหุ้นของบริษัท ตะวันออกพาณิชย์ลีสซิ่ง จำกัด (มหาชน) หรือ ECL โดยคาดว่ากำไรสุทธิในปี 2565 ของ ECL จะอยู่ที่ 180 ล้านบาท ซึ่งกำไรงวดครึ่งแรกของปี 2565 คิดเป็นราว 58% ของประมาณการทั้งปี และแนวโน้มครึ่งปีหลังของปี 2565 คาดว่าสินเชื่อจะขยายตัวดีขึ้นจาก Momentum ของเศรษฐกิจที่ดีขึ้นต่อเนื่อง
นอกจากนี้ในช่วงตุลาคม 2565 คาดว่าจะเริ่มเห็นการปล่อยสินเชื่อจำนำทะเบียนรถบรรทุกหลังการลงระบบต่างๆ มีความพร้อมและอยู่ระหว่างการร่วมมือกับ Platform ขายรถยนต์มือสอง เพื่อปล่อยสินเชื่อรถยนต์มือสอง ซึ่งคาดว่าจะเริ่มในไตรมาส 4/2565 ด้วยเช่นกัน ด้านยอดขาดทุนรถยึดคาดว่าจะมีแนวโน้มลดลงต่อเนื่องในช่วงครึ่งปีหลังของปี 2565 เช่นกัน
อย่างไรก็ตามยังต้องติดตามประเด็นเรื่องค่าใช้จ่ายสำรองหนี้ว่าจะปรับตัวขึ้นหรือไม่ หลังมีการกลับมาสำรองหนี้ในปี 2564 และตั้งสำรองหนี้ในระดับต่ำในไตรมาส 1/2565-2/2565 ทำให้ระดับ NPL Coverage Ratio ปัจจุบันลดลงเหลือ 83% จาก 87% ในไตรมาส 1/2565 ซึ่งเป็นปัจจัยสำคัญที่จะส่งผลต่อการปรับประมาณการในอนาคต ทั้งนี้ฝ่ายวิเคราะห์หลักทรัพย์ได้ปรับไปใช้ราคาเป้าหมายสำหรับปี 2566 ที่ 2.90 บาท อิง PBV 1.6 เท่า จากราคาเป้าหมายปี 2565 เดิมที่ 2.80 บาท ราคาหุ้นที่อ่อนตัวลงมาทำให้ระดับ Upside เริ่มน่าสนใจ จึงคงคำแนะนำซื้อ
ส่วนบริษัทหลักทรัพย์บัวหลวง จำกัด (มหาชน) ออกบทวิเคราะห์คาดว่ากำไรจากการดำเนินงานของ ECL ในช่วงครึ่งปีหลังจะเติบโตทั้งจากงวดเดียวกันปีก่อนและจากไตรมาสที่ผ่านมา โดยในไตรมาส 3/2565 คาดว่ากำไรหลักจะเพิ่มขึ้นจากการตั้งสำรองที่ลดลงเมื่อเทียบกับฐานสูงถึง 24 ล้านบาทในไตรมาส 3/2564 และรายได้ดอกเบี้ยรับเพิ่มขึ้นเมื่อเปรียบเทียบกับไตรมาสที่ผ่านมาจากฐานต่ำ โดยในเดือนกันยายนนี้ ECL จะเริ่มธุรกิจสินเชื่อจำนำทะเบียนรถยนต์ (Car for Cash) ที่ให้ดอกเบี้ยรับราว 17-18% ต่อปี (หลังคิดโปรโมชั่นแล้ว) ซึ่งสูงกว่าค่าเฉลี่ยปัจจุบันที่ 11-12% ต่อปี
นอกจากนี้จากตลาดรถมือสองยังคงมีแนวโน้มที่ดี เนื่องจากปัญหาห่วงโซ่อุปทาน (Supply Shortage) สำหรับรถมือหนึ่งและกำลังซื้อผู้บริโภคที่ลดลงทำให้บางส่วนหันมามองเป็นทางเลือกแทน ดังนั้น ECL จึงมองโอกาสขยายพอร์ต สินเชื่อกลุ่มนี้เชิงรุก อาทิการจับมือกับพันธมิตรรายใหม่ที่มีฐานลูกค้า ประกอบกับ ECL เองก็ได้รับการสนับสนุนวงเงินจากพันธมิตรญี่ปุ่นที่ให้วงเงินกู้ยืมบนดอกเบี้ยจ่ายรวมค่าธรรมเนียมค้ำประกันที่ต่ำราว 2.6% ต่อปี (ต่ำกว่าค่าเฉลี่ยต้นทุนทางการเงินของ ECL ใน 2/65 อยู่ที่ 3.9% ต่อปี) ทำให้สามารถออกแคมเปญการตลาดกระตุ้นสินเชื่อควบคู่ไปกับรักษา Spread ได้ด้วย ส่วนคุณภาพสินทรัพย์ (NPL) คาดรักษาไว้ที่ไม่เกิน 5% ของสินเชื่อรวมได้
ทั้งนี้ฝ่ายวิเคราะห์หลักทรัพย์คงประมาณการกำไรทั้งปี 2565 ไว้ตามเดิมที่ 231 ล้านบาท (เติบโต 19% จากงวดเดียวกันปีก่อน) เนื่องจากมองว่าผลกำไรส่วนใหญ่จะอยู่ในครึ่งปีหลังของปี 2565 ทั้งตามปัจจัยฤดูกาลและการเก็บเกี่ยวผลตอบแทนจากธุรกิจใหม่ อีกทั้งยังมีปัจจัยกระตุ้นราคาหุ้นจากการร่วมมือขยายธุรกิจกับพันธมิตรใหม่ๆ ที่อยู่ระหว่างเจรจา ดังนั้นจึงคงคำแนะนำ “ซื้อ” และราคาเป้าหมายปีนี้ไว้ที่ 3.20 บาท อิงเป้าหมาย PER ที่ค่าเฉลี่ยกลุ่ม 20 เท่าตามเดิมและใช้ EPS ปีนี้ แบบ Fully-diluted รวมผลกระทบของ ECL-W4 ที่คิดเป็น EPS Diluted ราว 25% ไว้แล้วตามหลักการอนุรักษ์นิยม
ด้านนายดนุชา วีระพงษ์ ประธานกรรมการบริหาร ECL เปิดเผยว่า ปัจจุบันอยู่ระหว่างการศึกษาและมองหาโอกาสเจรจาพันธมิตรรายใหม่ ร่วมกันและต่อยอดธุรกิจใหม่ๆ เช่น ธุรกิจติดตามหนี้และธุรกิจอื่นๆ ยกระดับการดำเนินงานให้มีบริการที่ครบวงจรมากขึ้น คาดว่าจะเห็นความชัดเจนในระยะถัดไป
ส่วนแนวโน้มผลประกอบการในไตรมาส 3/2565 คาดว่าจะเติบโตต่อเนื่องจากไตรมาสที่ผ่านมา หลังจากที่สถานการณ์การแพร่ระบาดของโควิด-19 คลี่คลาย ทำให้บริษัทฯ สามารถทำการตลาดในธุรกิจใหม่ๆ ในไตรมาสนี้ได้ โดยจะเริ่มลงทุนในสินเชื่อ Car for Cash และ รถยนต์ EV  ดังนั้นจึงยังคงเป้าหมายพอร์ตสินเชื่อจะเพิ่มขึ้นจากปัจจุบันที่ 6,000 ล้านบาท และตั้งเป้าภายใน 1-2 ปีข้างหน้ามีพอร์ตสินเชื่ออยู่ที่ 10,000 ล้านบาท